ddrg/super_eurlex huggingface dataset:
Uredba Komisije (ES) št. 280/98

z dne 3. februarja 1998

o odstopanju od nekaterih določb Uredbe Sveta (ES) št. 2597/97 o dodatnih pravilih o skupni ureditvi trga z mlekom in mlečnimi proizvodi glede konzumnega mleka, proizvedenega na Finskem in Švedskem

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Akta o pristopu Avstrije, Finske in Švedske in zlasti člena 149(1) Akta,

(1) ker Uredba Sveta (ES) št. 2596/97 [1] podaljšuje obdobje, v katerem se lahko sprejmejo prehodni ukrepi, da se omogoči prehod iz režimov, ki se uporabljajo v Avstriji, na Finskem in na Švedskem v času pristopa, na tiste, ki izhajajo iz uporabe skupnih ureditev trga; ker je bilo v zvezi z zahtevami za vsebnost maščobe v konzumnem mleku, proizvedenem na Finskem in Švedskem, to obdobje podaljšano do 31. decembra 1999;

(2) ker imata na podlagi Akta o pristopu Finska in Švedska odstopanje od zahtev po vsebnosti maščobe v konzumnem mleku, ki jo določa Uredba Sveta (EGS) št. 1411/71 [2], ki jo je 1. januarja 1998 razveljavila in nadomestila Uredba (ES) št. 2597/97 [3]; ker se navedeno odstopanje izteče 31. decembra 1997; ker je treba glede na posebni položaj zadevnih držav članic in obseg zahtevanih prilagoditev navedeno odstopanje začasno podaljšati, da bi jima omogočili, da se prilagodita režimom, ki veljajo v ostali Skupnosti;

(3) ker so ukrepi, predvideni s to uredbo, v skladu z mnenjem Upravljalnega odbora za mleko in mlečne proizvode,

SPREJELA NASLEDNJO UREDBO:

Člen 1

Ne glede na člen 3(1) Uredbe (ES) št. 2597/97 zahteve glede vsebnosti maščobe ne veljajo za konzumno mleko, proizvedeno na Finskem in Švedskem med 1. januarjem 1998 in 31. decembrom 1999. Konzumno mleko, proizvedeno v teh dveh državah članicah in zajeto v to odstopanje, se lahko trži samo v državi proizvodnje ali se izvozi v tretjo državo.

Člen 2

Ta uredba začne veljati sedmi dan po objavi v Uradnem listu Evropskih skupnosti.

Uporablja se od 1. januarja 1998.

Ta uredba je v celoti zavezujoča in se neposredno uporablja v vseh državah članicah.

V Bruslju, 3. februarja 1998

Za Komisijo

Franz Fischler

Član Komisije

[1] UL L 351, 31.12.2002, str. 12.

[2] UL L 148, 3.7.1971, str. 4.

[3] UL L 351, 23.12.1997, str. 13.

--------------------------------------------------
Uredba Komisije (ES) št. 1718/98

z dne 31. julija 1998

o uvrstitvi določenega blaga v kombinirano nomenklaturo

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (EGS) št. 2658/87 z dne 23. julija 1987 o tarifni in statistični nomenklaturi ter o skupni carinski tarifi [1], nazadnje spremenjene z Uredbo Komisije (ES) št. 1048/98 [2], in zlasti člena 9 Uredbe,

ker je zaradi zagotavljanja enotne uporabe kombinirane nomenklature, ki je priloga navedene uredbe, treba sprejeti ukrepe v zvezi z uvrstitvijo blaga iz Priloge k tej uredbi;

ker Uredba (EGS) št. 2658/87 določa splošna pravila za razlaganje kombinirane nomenklature in se ta pravila uporabljajo tudi za vse druge nomenklature, ki delno ali v celoti temeljijo na njej ali ji dodajajo dodatne pododdelke, in ki jih določajo posebne določbe Skupnosti, z namenom uporabe tarifnih ali drugih ukrepov v zvezi z blagovno menjavo;

ker se mora blago, poimenovano v stolpcu 1 v preglednici, ki je priloga k tej uredbi, v skladu z navedenimi splošnimi pravili uvrstiti v ustrezne tarifne oznake KN, ki so navedene v stolpcu 2, in sicer iz razlogov, navedenih v stolpcu 3;

ker je primerno, da se po določbah iz člena 12(6) Uredbe Sveta (EGS) št. 2913/92 z dne 12. oktobra 1992 o carinskem zakoniku Skupnosti [3], imetnik za obdobje treh mesecev še naprej lahko sklicuje na zavezujoče tarifne informacije o uvrstitvi blaga v kombinirano nomenklaturo, ki jih izdajo carinski organi držav članic in ki niso v skladu s pravicami, določenimi s to uredbo;

ker so ukrepi, predvideni v tej uredbi, skladni z mnenjem Oddelka za tarifno in statistično nomenklaturo Odbora za carinski zakonik,

SPREJELA NASLEDNJO UREDBO:

Člen 1

Blago, poimenovano v stolpcu 1 priložene preglednice, je zdaj uvrščeno v kombinirano nomenklaturo v ustrezne tarifne oznake KN iz stolpca 2 navedene preglednice.

Člen 2

Na podlagi člena 12(6) Uredbe (EGS) št. 2913/92 se je za obdobje treh mesecev mogoče še naprej sklicevati na zavezujoče tarifne informacije, ki so jih izdali carinski organi držav članic in niso skladne s pravicami, ki jih določa ta uredba.

Člen 3

Ta uredba začne veljati 21. dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 31. julija 1998

Za Komisijo

Mario Monti

Član Komisije

[1] UL L 256, 7.9.1987, str. 1.

[2] UL L 151, 21.5.1998, str. 1.

[3] UL L 302, 19.10.1992, str. 1.

--------------------------------------------------

PRILOGA

Poimenovanje blaga | Uvrstitev (tarifna oznaka KN) | Utemeljitev |

(1) | (2) | (3) |

Naprava za sprejemanje digitalnih satelitskih signalov s 30 avdio kanali in za prenos signalov do priključenih aparatov po kablu. Signale sprejema antena. Naprava ni sposobna proizvajati slišnega avdio programa ob svojem izhodu. | 85273991 | Uvrstitev opredeljujejo določbe splošnih pravil 1 in 6 za razlaganje kombinirane nomenklature in besedilo tarifnih oznak KN 8527, 852739 in 85273991. |

--------------------------------------------------
Uredba Komisije (ES) št. 1661/98

z dne 27. julija 1998

o uvrstitvi določenega blaga v kombinirano nomenklaturo

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (EGS) št. 2658/87 z dne 23. julija 1987 o tarifni in statistični nomenklaturi ter o skupni carinski tarifi [1], kakor je bila nazadnje spremenjena z Uredbo (ES) št. 1048/98 [2], in zlasti člena 9 Uredbe,

ker je zaradi zagotavljanja enotne uporabe kombinirane nomenklature, ki je priloga navedene uredbe, treba sprejeti ukrepe v zvezi z uvrstitvijo blaga iz Priloge k tej uredbi;

ker Uredba (EGS) št. 2658/87 določa splošna pravila za razlaganje kombinirane nomenklature in se ta pravila uporabljajo tudi za vse druge nomenklature, ki delno ali v celoti temeljijo na njej ali ji dodajajo dodatne pododdelke, in ki jih določajo posebne določbe Skupnosti, z namenom uporabe tarifnih ali drugih ukrepov v zvezi z blagovno menjavo;

ker se mora blago, poimenovano v stolpcu 1 v preglednici, ki je priloga k tej uredbi, v skladu z navedenimi splošnimi pravili uvrstiti v ustrezne oznake KN iz stolpca 2, in sicer iz razlogov, navedenih v stolpcu 3;

ker je primerno, da se po določbah iz člena 12(6) Uredbe Sveta (EGS) št. 2913/92 z dne 12. oktobra 1992 o carinskem zakoniku Skupnosti [3], imetnik za obdobje treh mesecev lahko še naprej sklicuje na zavezujoče tarifne informacije o uvrstitvi blaga v kombinirano nomenklaturo, ki so jih izdali carinski organi držav članic, in ki niso v skladu s pravicami, določenimi s to uredbo;

ker so ukrepi, predvideni v tej uredbi, skladni z mnenjem Oddelka za tarifno in statistično nomenklaturo Odbora za carinski zakonik,

SPREJELA NASLEDNJO UREDBO:

Člen 1

Blago, poimenovano v stolpcu 1 priložene preglednice, je zdaj uvrščeno v kombinirano nomenklaturo v ustrezne oznake KN iz stolpca 2 navedene preglednice.

Člen 2

Na podlagi člena 12(6) Uredbe (EGS) št. 2913/92 se je za obdobje treh mesecev mogoče še naprej sklicevati na zavezujoče tarifne informacije, ki so jih izdali carinski organi držav članic in niso skladne s pravicami, ki jih določa ta uredba.

Člen 3

Ta uredba začne veljati 21. dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 27. julija 1998

Za Komisijo

Mario Monti

Član Komisije

[1] UL L 256, 7.9.1987, str. 1.

[2] UL L 151, 21.5.1998, str. 1.

[3] UL L 302, 19.10.1992, str. 1.

--------------------------------------------------

PRILOGA

Poimenovanje | Uvrstitev v oznako KN | Utemeljitev |

(1) | (2) | (3) |

Preparat za strojenje v obliki zelenega prahu na osnovi anorganskih spojin, ki vsebuje: približno 26 % kroma, izraženega kot kromov oksid,približno 8 % natrija in 17 % žvepla,z bazičnostjo približno 33 %. | 32029000 | Uvrstitev opredeljujejo določbe splošnih pravil 1 in 6 za razlaganje kombinirane nomenklature, opomba 1(a) k Poglavju 28 in besedilo oznak KN 3202 in 32029000. Glej tudi pojasnjevalne opombe HS I in I(B) k številki 3202. |

--------------------------------------------------
Uredba Komisije (ES) št. 1406/98

z dne 1. julija 1998

o odpravi ukrepov iz člena 1 Uredbe Sveta (ES) št. 703/98 o začasni ukinitvi določenih koncesij iz Uredbe (ES) št. 3066/95 o uvedbi določenih koncesij v obliki tarifnih kvot Skupnosti za določene kmetijske proizvode in prilagoditvi, na način avtonomnega in prehodnega ukrepa, določenih kmetijskih koncesij, predvidenih v evropskih sporazumih, z namenom upoštevanja Sporazuma o kmetijstvu, sklenjenega v okviru Urugvajskega kroga večstranskih trgovinskih pogajanj

EVROPSKA KOMISIJA JE

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 703/98 z dne 17. marca 1998 o začasni ukinitvi določenih koncesij iz Uredbe (ES) št. 3066/95 o uvedbi določenih koncesij v obliki tarifnih kvot Skupnosti za določene kmetijske proizvode in prilagoditvi, na način avtonomnega in prehodnega ukrepa, določenih kmetijskih koncesij, predvidenih v evropskih sporazumih, z namenom upoštevanja Sporazuma o kmetijstvu, sklenjenega v okviru Urugvajskega kroga večstranskih trgovinskih pogajanj [1], in zlasti člena 2 Uredbe,

ker Uredba Sveta (ES) št. 3066/95 [2], kakor je bila nazadnje spremenjena z Uredbo (ES) št. 1595/97 [3], uvaja določene koncesije v obliki tarifnih kvot Skupnosti za določene kmetijske proizvode in predvideva, na način avtonomnega in prehodnega ukrepa, prilagoditev določenih kmetijskih koncesij, predvidenih v evropskih sporazumih, z namenom upoštevanja Sporazuma o kmetijstvu, sklenjenega v okviru Urugvajskega kroga večstranskih trgovinskih pogajanj;

ker je Uredba (ES) št. 703/98, da bi se zaščitili trgovinski interesi Skupnosti, potem ko je Češka republika enostransko povečala uvozne dajatve za določene kmetijske proizvode s poreklom iz Skupnosti, na enakovreden način avtonomno začasno ukinila določene koncesije, določene v Uredbi (ES) št. 3066/95;

ker je Češka republika medtem odpravila uvozne dajatve za določene kmetijske proizvode in ponovno uvedla načelo vzajemnosti;

ker so ukrepi, predvideni s to uredbo, v skladu z mnenjem zadevnih upravljalnih odborov,

SPREJELA NASLEDNJO UREDBO:

Člen 1

Ukrepi, določeni v členu 1 Uredbe (ES) št. 703/98, se odpravijo.

Člen 2

Ta uredba začne veljati dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 1. julija 1998

Za Komisijo

Franz Fischler

Član Komisije

[1] UL L 98, 31.3.1998, str. 1.

[2] UL L 328, 30.12.1995, str. 31.

[3] UL L 216, 8.8.1997, str. 1.

--------------------------------------------------
Uredba Komisije (ES) št. 575/98

z dne 12. marca 1998

o izdaji uvoznih dovoljenj za riž in lomljen riž po zahtevkih, vloženih po členu 2(2) Uredbe (ES) št. 327/98 (dodatna tranša za januar 1998)

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Uredbe Komisije (ES) št. 327/98 z dne 10. februarja 1998 o odprtju in zagotovitvi upravljanja nekaterih tarifnih kvot za uvoz riža in lomljenega riža [1] in zlasti člena 5(2) Uredbe,

ker člen 2(2) Uredbe (ES) št. 327/98 predvideva odpiranje dodatne tranše za izdajo uvoznih dovoljenj za januar 1998; ker je zahtevke za dovoljenja za to dodatno tranšo treba vložiti v prvih 10 delovnih dneh po začetku veljavnosti Uredbe (ES) št. 327/98;

ker mora, v skladu s členom 5(2) Uredbe (ES) št. 327/98, Komisija v roku 10 dni od končnega datuma, ko morajo države članice poslati uradno obvestilo o zahtevkih za dovoljenja, odločiti, do katerega obsega je mogoče sprejeti zahtevke, in določiti razpoložljive količine v naslednji tranši;

ker pregled količin, za katere so bili vloženi zahtevki, kaže, da je dovoljenja treba izdati za zaprošene količine, ki se, kjer je ustrezno, pomnožijo z odstotkom znižanja v skladu z določbami Priloge k tej uredbi,

SPREJELA NASLEDNJO UREDBO:

Člen 1

1. Uvozna dovoljenja za riž in lomljen riž po zahtevkih, vloženih po členu 2(2) Uredbe (ES) št. 327/98, o katerih je bila Komisija uradno obveščena, se izdajo za zaprošene količine, ki se, kjer je ustrezno, pomnožijo z odstotki znižanja, določenimi v Prilogi k tej uredbi.

2. Količine, ki so razpoložljive v naslednji tranši, se določijo v Prilogi k tej uredbi.

Člen 2

Ta uredba začne veljati na dan objave v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 12. marca 1998

Za Komisijo

Franz Fischler

Član Komisije

[1] UL L 37, 11.2.1998, str. 5.

--------------------------------------------------

PRILOGA

Odstotki znižanja, ki se uporabljajo za zaprošene količine in razpoložljive količine v naslednji tranši:

(i) količina, navedena v členu 2(2)(i): manj brušen in dobro brušen riž iz oznake KN 100630

Poreklo | % znižanje | Razpoložljiva količina za tranšo v aprilu 1998 (v tonah) |

Tajska | 0 | 7875 |

(ii) količina, navedena v členu 2(2)(ii): lomljen riž iz oznake KN 10064000

Poreklo | % znižanje | Razpoložljiva količina za tranšo v juliju 1998 (v tonah) |

Tajska | 0 | 28240 |

Avstralija | 75 | 6457 |

Gvajana | 0 | 8503 |

Združene države Amerike | 0 | 3641 |

Druga porekla | 90,7616 | 7240 |

--------------------------------------------------
Uredba Komisije (ES) št. 45/1999

z dne 11. januarja 1999

o spremembah Direktive Sveta 70/524/EGS o dodatkih v krmi v zvezi z odvzemom dovoljenja za nekatere dodatke iz skupine kokcidiostatikov in drugih zdravilnih snovi

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 70/524/EGS z dne 23. novembra 1970 o dodatkih v krmi [1], kakor je bila nazadnje spremenjena z Uredbo (ES) št. 2821/98 [2], in zlasti člena 9g(3)(a) Direktive,

ker imajo kokcidiostatiki in druge zdravilne snovi, vključene v Prilogo I k Direktivi 70/524/EGS pred 1. januarjem 1998, začasno dovoljenje in so vneseni v poglavje I Priloge B zato, da bi jih ponovno ovrednotili v povezavi z osebo, odgovorno za njihovo dajanje v promet;

ker mora Komisija odvzeti začasna dovoljenja za kokcidiostatike in druge zdravilne snovi, za katere niso bile dane nove vloge za dovoljenje pred 1. oktobrom 1998, skupaj z monografijo in obvestilom z natančnimi podatki, ki bi ga morala poslati Komisiji oseba, odgovorna za dokumentacijo, na podlagi katerega je bilo izdano prejšnje dovoljenje ali pa njegov naslednik ali nasledniki, s posredovanjem države članice poročevalke;

ker takšnih vlog, naslovljenih na Komisijo za kokcidiostatike in druge zdravilne snovi, arprinocid, dinitolmid in ipronidazol, ni bilo; ker zato zahteve Direktive 70/524/EGS niso bile izpolnjene in je treba dovoljenja, dana za te dodatke, odvzeti in njihove vpise črtati iz poglavja I Priloge B k navedeni direktivi;

ker so ukrepi, predvideni s to uredbo, v skladu z mnenjem Stalnega odbora za krmo,

SPREJELA NASLEDNJO DIREKTIVO:

Člen 1

V prilogi B, poglavje I k Direktivi 70/524/EGS za naslednje snovi, ki sodijo v skupino kokcidiostatikov in drugih zdravilnih snovi, se črtajo vpisi:

- arprinocid

- dinitolmid

- ipronidazol.

Člen 2

Ta uredba začne veljati 30. septembra 1999.

Ta uredba je v celoti zavezujoča in se neposredno uporablja v vseh državah članicah.

V Bruslju, 11. januarja 1999

Za Komisijo

Franz Fischler

Član Komisije

[1] UL L 270, 14.12.1970, str. 1.

[2] UL L 351, 29.12.1998, str. 4.

--------------------------------------------------
Uredba Sveta (ES, ESPJ, Euratom) št. 183/1999

z dne 25. januarja 1999

o spremembi Uredbe (ES, Euratom, ESPJ) št. 840/95 o spremembi Uredbe (EGS, Euratom, ESPJ) št. 2290/77 o določanju prejemkov članov Računskega sodišča

SVET EVROPSKE UNIJE JE

ob upoštevanju Pogodbe o ustanovitvi Evropske skupnosti in zlasti člena 188b(8) Pogodbe,

ob upoštevanju Pogodbe o ustanovitvi Evropske skupnosti za premog in jeklo in zlasti člena 45b(8) Pogodbe,

ob upoštevanju Pogodbe o ustanovitvi Evropske skupnosti za atomsko energijo in zlasti člena 160b(8) Pogodbe,

ker Svet določi plače, nadomestila in pokojnine predsednika in članov Računskega sodišča;

ker je Uredba (ES, Euratom, ESPJ) št. 840/95 [1] spremenila določbe Uredbe (EGS, Euratom, ESPJ) št. 2290/77 [2] v zvezi s plačami in prehodnimi dodatki in v členu 2 določila, da se pokojnine, pridobljene do dneva začetka veljavnosti zadevne uredbe, ne spremenijo;

ker je Sodišče prve stopnje v svoji sodbi z dne 30. septembra 1998 v zadevi T-121/97 ugotovilo, da je člen 2 navedene uredbe nezakonit in je zato treba Uredbo (ES, Euratom, ESPJ) št. 840/95 spremeniti, da se to nezakonito stanje odpravi,

SPREJEL NASLEDNJO UREDBO:

Člen 1

Člen 2 Uredbe (ES, Euratom, ESPJ) št. 840/95 se nadomesti:

"Člen 2

Pokojnine, pridobljene pred 1. novembrom 1993, se s to uredbo ne spremenijo."

Člen 2

Ta uredba začne veljati dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 25. januarja 1999

Za Svet

Predsednik

J. Fischer

[1] UL L 85, 19.4.1995, str. 10.

[2] UL L 268, 20.10.1977, str. 1. Uredba, kakor je bila nazadnje spremenjena z Uredbo (ES, Euratom, ESPJ) št. 840/95.

--------------------------------------------------
Uredba Komisije (ES) št. 754/1999

z dne 12. aprila 1999

o spremembi Uredbe (ES) št. 293/1999 o določitvi posebnih ukrepov ki odstopajo od uredb (EGS) št. 3665/87, (EGS) št. 3719/88 in (ES) št. 1372/95 v zvezi s perutninskim mesom,

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (EGS) št. 2777/75 z dne 29. oktobra 1975 o skupni ureditvi trga za perutninsko meso [1], kakor je bila nazadnje spremenjena z Uredbo Komisije (ES) št. 2916/95 [2] in zlasti členov 3(2), 8(12) in 15 Uredbe,

ker uvaja Uredba Komisije (ES) št. 293/1999 [3] posebne ukrepe za regulatorno ureditev nekaterih izvoznih poslov ob problemih, ki se pojavljajo na trgu v Rusiji od druge polovice avgusta 1998;

ker se težave na trgu v Rusiji nadaljujejo in ker tako nastala situacija resno vpliva na možnosti izvajalcev za izvoz v to destinacijo in ker je treba škodljive posledice ustrezno omejiti s sprejemom posebnih ukrepov, ki bi omogočili, da se izvozna dovoljenja, podeljena za eno od obeh kategorij, uporabljajo brez razlike za obe;

ker naj bi glede na razvoj dogodkov začela ta uredba veljati takoj in se uporabljati od 18. novembra 1998;

ker so ukrepi iz te uredbe v skladu z mnenjem Upravljalnega odbora za perutninsko meso in jajca,

SPREJELA NASLEDNJO UREDBO:

Člen 1

Členu Uredbe (ES) št. 293/1999 se doda naslednji odstavek:

"Izvozna dovoljenja, ki so navedena zgoraj, se lahko uporabljajo brez razlike za izvoz 3. in/ali 4. kategorije."

Člen 2

Ta uredba začne veljati tretji dan po objavi v Uradnem listu Evropskih skupnosti.

Uporablja se od 18. novembra 1998.

Ta uredba je v celoti zavezujoča in se neposredno uporablja v vseh državah članicah.

V Bruslju, 12. aprila 1999

Za Komisijo

Franz Fischler

Član Komisije

[1] UL L 305, 19.12.1995, str. 49.

[2] UL L 282, 1.11.1975, str. 77.

[3] UL L 36, 10.2.1999, str. 12.

--------------------------------------------------
Uredba Komisije (ES) št. 728/1999

z dne 7. aprila 1999

o uvajanju roka za obveščanje v skladu s členom 7(3) Uredbe Sveta (EGS) št. 2847/93 za ribiška plovila Skupnosti, ki opravljajo ribiške aktivnosti v Baltskem morju, Skagerraku in Kattegatu

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (EGS) št. 2847/93 z dne 12. oktobra 1993 o vzpostavitvi nadzornega sistema za skupno ribiško politiko [1], kot je nazadnje spremenjena z Uredbo (ES) št. 2846/98 [2], zlasti člena 7(3),

ker mora po členu 7(1) Uredbe (EGS) št. 2847/93 kapitan ribiškega plovila Skupnosti, ki želi iztovarjati v državi članici, ki ni pod zastavo države članice, v primeru, da ta država članica nima pristaniške sheme, obvestiti pristojne organe v tej državi članici vsaj štiri ure vnaprej o mestu iztovarjanja in predvidenem času prihoda ter o količinah vsake vrste za iztovarjanje;

ker lahko po členu 7(3) gornje uredbe Komisija določi drugačen rok za obveščanje ob upoštevanju, med drugim, tudi razdalje med ribolovnimi območji, mesti iztovarjanja in pristanišči, kjer so zadevna plovila registrirana ali vpisana;

ker je glede na razdaljo med ribolovnimi območji, mesti iztovarjanja in pristanišči, kjer so zadevna plovila registrirana ali vpisana, upravičen krajši rok za obveščanje za ribiška plovila Skupnosti, ki opravljajo ribiške aktivnosti v Baltskem morju, Skagerraku in Kattegatu in želijo iztovarjati ulov v pristaniščih določenih držav članic;

ker so ukrepi te uredbe v skladu z mnenjem Upravljalnega odbora za ribištvo in ribogojstvo,

SPREJELA NASLEDNJO UREDBO:

Člen 1

Ne glede na člen 7(1) Uredbe (EGS) št. 2847/93 rok za obveščanje, ki ga mora upoštevati kapitan ribiškega plovila Skupnosti, ki opravlja ribiške aktivnosti v Baltskem morju, Skagerraku in Kattegatu in ki želi uporabiti mesta iztovarjanja na Danskem, v Nemčiji, na Švedskem ali Finskem, ni krajši od dveh ur.

Člen 2

Ta uredba začne veljati sedmi dan po objavi v Uradnem listu Evropskih skupnosti.

Uporablja se od 1. julija 1999.

Ta uredba je v celoti zavezujoča in se neposredno uporablja v vseh državah članicah.

V Bruslju, 7. aprila 1999

Za Komisijo

Emma Bonino

Članica Komisije

[1] UL L 261, 20.10.1993, str. 1.

[2] UL L 358, 31.12.1998, str. 5.

--------------------------------------------------